2009 шарахь Венерчу шен хIусаман бертехь вийна хиллачу Исраилов Iумаран а, ткъа иштта цуьнан чалтачийн гIуллакх меттигерачу Лакхарчу Кхело юха листаран бахьана цу гIуллакхан шинна а агIоно апелляци йина хилар дара. Цхьана агIора, и гIуллакх теллинчу прокуратурано кхайкхам бинера, зуламан декъа хиллачу Дадаев Сулейманна а, Ешаркаев Турпал-Iелина а велла дIа валлалц набахтехь яккха хан тоха аьлла, Исраилов вийначу тобан куьйгалхо ларалуш волчу Кальтенбруннер Оттона, я цуьнан нохчийн цIарца аьлча, Эдилов Рамзанна, ма-тоххара. Вукху агIора, кхаа зуламхочун адвокаташ а апелляцеш йинера, шайн клиенташна тоьхна йолу хенаш лахаяхахьара аьлла. Шинарин дийнахь Венерчу Апелляцин кхеле схьавалийнера даханчу шеран гуьйранна дуьйна набахтехь воллуш волу Кальтенбруннер Оттой, изза Эдилов Рамзан, Дадаев Сулейманий, Ешаркаев Турпал-Iелий.